استقالة مور استقالة، البام تعرض لهزة انتخابية قبل اسابيع من الاستحقاقات الجماعية والبرلمانية، بحيث قدم عدد مهم من المنتخبين المنتمين للبام بمجلس مدينة الرباط لاستقالتهم بعد نشوء صراعات مع اعضاء المكتب السياس الحالي للحزب. اعضاء مجلس مدينة الرباط، المنتمين للبام كاعيين على طريقة تدبير الملف الانتخابي ورفضو يخدمو مع المهدي بنسعيد وبن براهيم وبنهمو. حسب معطيات “گود”، هادو اللي قدمو استقالتهم كاملين غادين للأحرار، وفضلو يشتغلو مع عمر البحراوي ، عمدة الرباط سابقا. استقالات اخرى جايا فالطريق، من بينها المنسق الاقليمي السابق للبام، وهشام اقمحي الجماعي النشيط والمزعج واللي كيأطر المجتمع المدني واحتجاجات المهنيين، تاهو غايمشي بشكل نهائي من البام، حيث تقول مصادر “گود” بأن الوجهة القادمة هي الاحرار وباغين يشتغلو مع الجماني. الأحرار فالعاصمة دار مفاوضات مع الدينامو الانتخابي للبام ابراهيم الجماني، اللي مبقاش باغي يجلس فالبام. الجماني عندو قوة انتخابية فاليوسفية . مصادر “گود” قالت بلي الجماني قريب يلتحق للأحرار، مضيفة :”غاتكون ضربة قاضية للبام والبي جي دي، بحيث ان عدد من المنتخبين غادين يمشيو مع الجماني لسبب بسيط حيث عندو الكلمة ومكيخويش بهم عكس العديد من الاعيان اللي كيفرقو فالوعود الزائفة”. التحركات الانتخابية فالعاصمة فصالح الأحرار حاليا، بحيث ان عدد من رجال الاعمال مبقاوش باغين التجربة السابقة ديال، باغين تجربة جديدة والدليل “هو ان منتخبي الحمامة لعبو دور كبير في عدد من المشاريع اللي تنزلات فالعاصمة، والنائب الاول ديال العمدة هو من الاحرار” تقول مصادر “گود”. يشار إلى أن عائلة الجماني، وأشهرهم خطري ولد سعيد الجماني، كانت من بين مؤسسي حزب التجمع الوطني للأحرار، رفقة كل من علي بوعيدة وفيضول واحمد الدرهم. 
التراكتور فالعاصمة طاحو الأسهم ديالو.. استقالات كثيرة لأعضاء مجلس المدينة والدينامو الانتخابي الجماني غادي للأحرار